રમતમાં મશગૂલ નાનકડાં ભૂલકાંઓને ધ્યાનથી જોયા છે? રમતનું શબ્દનું મૂળ આનંદ છે. જે આનંદ ન આપે તેને રમત જ નથી. જે તનની સહનશક્તિ વધારવા સાથે મનનો વિકાસ અને ચિત્તને પ્રફુલ્લિત કરે તે આદર્શ રમત. દિવસ દરમ્યાન થયેલા ખાટા-કડવા અનુભવો રમતના મેદાનમાં પરસેવા સાથે વહી નીકળે છે. ઉદાસી, ઇર્ષ્યા અને નિંદા જેવા વિષકણોનું વિરેચન થઇ જવાને લીધે મન હળવું ફૂલ થઇ જાય છે. બ્રીજ, ચેસ કે કેરમ જેવી બેઠી રમતો માનસિક વ્યાયામ માટે સારી હશે પણ તેને ઉત્તમતાની કક્ષામાં ન મૂકી શકાય.